Odločba Sveta

z dne 30. marca 2004

o odobritvi nekaterih začasnih odstopanj od Direktive 2002/96/ES Češki, Estoniji, Madžarski, Latviji, Litvi, Slovaški in Sloveniji glede odpadne električne in elektronske opreme

(2004/312/ES)

SVET EVROPSKE UNIJE JE –

ob upoštevanju Pogodbe o pristopu Češke republike, Republike Estonije, Republike Ciper, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške republike k Evropski uniji ter zlasti člena 2(3) Pogodbe,

ob upoštevanju Akta o pogojih pristopa Češke republike, Republike Estonije, Republike Ciper, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške republike in prilagoditvah pogodb, na katerih temelji Evropska unija, v nadaljnjem besedilu "Akta o pristopu iz leta 2003", in zlasti člena 55 Akta,

ob upoštevanju zaprosil Češke, Estonije, Madžarske, Latvije, Litve, Slovaške in Slovenije,

ob upoštevanju predloga Komisije,

ob upoštevanju naslednjega:

(1) V skladu s prvim pododstavkom člena 5(5) Direktive Evropskega parlamenta in Sveta 2002/96/ES z dne 27. januarja 2003 o odpadni električni in elektronski opremi (OEEO) [1] morajo države članice zagotoviti, da se najpozneje do 31. decembra 2006 doseže stopnja ločenega zbiranja povprečno vsaj štirih kilogramov odpadne električne in elektronske opreme iz zasebnih gospodinjstev na prebivalca na leto.

(2) Člen 7(2) Direktive 2002/96/ES določa nekatere minimalne cilje za predelavo odpadne električne in elektronske opreme ter za ponovno uporabo in predelavo sestavnih delov, materiala in snovi. Države članice morajo zagotoviti, da proizvajalci izpolnijo te cilje do 31. decembra 2006.

(3) V skladu s členom 17(1) Direktive 2002/96/ES morajo države članice uveljaviti zakone in druge predpise, potrebne za uskladitev z navedeno direktivo do 13. avgusta 2004. Vendar člen 17(4)(a) Direktive 2002/96/ES predvideva, da Grčija in Irska, ki zaradi svojega splošnega pomanjkanja infrastrukture za predelavo, geografskih okoliščin, kakršne so veliko majhnih otokov ter podeželskih in gorskih območij, zaradi nizke gostote prebivalstva ter nizke ravni porabe električne in elektronske opreme nista zmožni doseči niti cilja zbiranja iz prvega pododstavka člena 5(5) Direktive 2002/96/ES niti ciljev predelave iz člena 7(2) Direktive in ki v skladu s tretjim pododstavkom člena 5(2) Direktive Sveta 1999/31/ES z dne 26 aprila 1999 o odlaganju odpadkov na odlagališčih [2] lahko zaprosita za podaljšanje skrajnega roka iz navedenega člena in podaljšata obdobji iz členov 5(5) in 7(2) Direktive 2002/96/ES do 24 mesecev.

(4) Na podlagi člena 55 Akta o pristopu iz leta 2003 so Češka, Estonija, Madžarska, Latvija, Litva, Slovaška in Slovenija zaprosile za začasno odstopanje od rokov, določenih v prvem pododstavku člena 5(5) in člena 7(2) Direktive 2002/96/ES, kot svoje razloge pa navedle pomanjkanje infrastrukture za recikliranje, nizko gostoto prebivalstva in nizko raven porabe električne in elektronske opreme ter geografske okoliščine, kakršne so podeželska območja.

(5) Navedeni razlogi upravičujejo podaljšanje zgoraj navedenih rokov za Češko, Estonijo, Madžarsko, Latvijo, Litvo in Slovaško za 24 mesecev ter za Slovenijo za 12 mesecev –

SPREJELA NASLEDNJO ODLOČBO:

Člen 1

Češka, Estonija, Madžarska, Latvija, Litva in Slovaška lahko podaljšajo roka, navedena v prvem pododstavku člena 5(5) in členu 7(2) Direktive 2002/96/ES, za 24 mesecev.

Slovenija lahko podaljša roka, navedena v prvem pododstavku člena 5(5) in členu 7(2) Direktive 2002/96/ES, za 12 mesecev.

Člen 2

Ta odločba je naslovljena na države članice ter na Češko republiko, Republiko Estonijo, Republiko Madžarsko, Republiko Latvijo, Republiko Litvo, Republiko Malto, Republiko Slovenijo in Slovaško republiko.

V Bruslju, 30. marca 2004

Za Svet

Predsednik

M. McDowell

[1] UL L 37, 13.2.2003, str. 24. Direktiva, kakor je bila spremenjena z Direktivo 2003/108/ES (UL L 345, 31.12.2003, str. 106).

[2] UL L 182, 16.7.1999, str. 1. Direktiva, kakor je bila spremenjena z Uredbo Evropskega parlamenta in Sveta (ES) št. 1882/2003 (UL L 284, 31.10.2003, str. 1).

--------------------------------------------------